b'\n_START_ARTICLE_\nOrganisation Todt\n_START_PARAGRAPH_\nOrganisation Todt (OT) oli vuosina 1933\xe2\x80\x931945 natsi-Saksan hallinnon osa, laajoja rakennushankkeita toteuttava organisaatio. Todt rakensi sotilaallisia kohteita ja laitteita, infrastruktuuria ja muita Saksan valtakunnalle merkitt\xc3\xa4vi\xc3\xa4 kohteita. Toiminta-alue k\xc3\xa4sitti Saksan lis\xc3\xa4ksi valloitetut alueet ja liittolaismaat. Laajimmillaan Todtilla oli palveluksessaan yli miljoona ty\xc3\xb6ntekij\xc3\xa4\xc3\xa4, lis\xc3\xa4ksi k\xc3\xa4ytettiin laajamittaisesti pakkoty\xc3\xb6vankeja. Suomessa j\xc3\xa4rjest\xc3\xb6 toimi vuosina 1941\xe2\x80\x931944.\n_START_SECTION_\nPerustaminen\n_START_PARAGRAPH_\nOrganisation Todt harjoitti varsin merkitt\xc3\xa4v\xc3\xa4\xc3\xa4 rakennustoimintaa sek\xc3\xa4 Saksassa ett\xc3\xa4 sen miehitt\xc3\xa4miss\xc3\xa4 maissa. Se perustettiin vuonna 1933 ja nimettiin ensimm\xc3\xa4isen johtajansa tohtori Fritz Todtin mukaan. Samana vuonna Todt nimettiin Saksan tielaitoksen p\xc3\xa4\xc3\xa4tarkastajaksi (Generalinspektor f\xc3\xbcr das deutsche Strassenwesen). Sodan puhjettua h\xc3\xa4nest\xc3\xa4 tuli Luftwaffen reservinmajuri.\n_START_SECTION_\nTy\xc3\xb6voima\n_START_PARAGRAPH_\nOrganisation Todt k\xc3\xa4ytti ty\xc3\xb6voimana p\xc3\xa4\xc3\xa4asiassa ulkomaalaisia ty\xc3\xb6l\xc3\xa4isi\xc3\xa4 tai sotavankeja, mutta my\xc3\xb6s sellaisia saksalaisia sotilaita, joiden merkitys taistelijoina oli v\xc3\xa4h\xc3\xa4inen. Alun perin ty\xc3\xb6v\xc3\xa4ki koostui l\xc3\xa4hes yksinomaan saksalaisista ty\xc3\xb6l\xc3\xa4isist\xc3\xa4, mutta vuodesta 1939 alkaen suurehko osa heist\xc3\xa4 siirrettiin sotilasosastoihin tai varusteluteollisuuteen. Heid\xc3\xa4t korvattiin aluksi valloitettujen maiden \xe2\x80\x9dvapaaehtoisilla\xe2\x80\x9d ty\xc3\xb6ntekij\xc3\xb6ill\xc3\xa4,, mutta pian yh\xc3\xa4 useammin pakolla otetuilla ty\xc3\xb6l\xc3\xa4isill\xc3\xa4._NEWLINE_Vuonna 1943 Organisation Todtin palveluksessa laskettiin olevan noin 800\xc2\xa0000 henkil\xc3\xb6\xc3\xa4, joista noin nelj\xc3\xa4sosa oli saksalaisia ja kolme nelj\xc3\xa4sosaa muista maista. Vuoden 1944 lopussa Organisation Todtin vahvuus oli kasvanut niin, ett\xc3\xa4 siihen kuului 1\xc2\xa0360\xc2\xa0000 henkil\xc3\xb6\xc3\xa4. N\xc3\xa4ist\xc3\xa4 muita kuin saksalaisia oli noin puolet, 700\xc2\xa0000 henkil\xc3\xb6\xc3\xa4.\n_START_SECTION_\nOrganisaatio\n_START_PARAGRAPH_\nTodtin organisaatio jakautui ty\xc3\xb6yhtymiin (saks. Einsatzgruppe). N\xc3\xa4m\xc3\xa4 toimivat m\xc3\xa4\xc3\xa4r\xc3\xa4tyll\xc3\xa4 maantieteellisell\xc3\xa4 alueella, esimerkiksi Skandinaviassa tai jossakin m\xc3\xa4\xc3\xa4r\xc3\xa4tyss\xc3\xa4 maassa. Ty\xc3\xb6yhtymist\xc3\xa4 saatettiin erottaa suurehko, 5\xc2\xa0000\xe2\x80\x9315\xc2\xa0000 miehen osasto, joita t\xc3\xa4ll\xc3\xb6in kutsuttiin ty\xc3\xb6joukoksi, esimerkiksi Skandinavian Einsatsgruppe Wikingist\xc3\xa4 oli erotettu Einsatz Finnland. Ty\xc3\xb6joukko jakaantui 1\xc2\xa0000\xe2\x80\x935\xc2\xa0000 miehen ty\xc3\xb6komppanioihin (saks. Bauleitung). Ty\xc3\xb6komppanioilla oli useita yleens\xc3\xa4 enint\xc3\xa4\xc3\xa4n 1\xc2\xa0000:n miehen ty\xc3\xb6maita (saks. Baustelle). Kokoonpano ja vahvuudet kuitenkin vaihtelivat runsaasti._NEWLINE_Organisation Todtiin kuuluneet ty\xc3\xb6l\xc3\xa4iset majoitettiin usein sotilaallisesti j\xc3\xa4rjestettyihin leireihin vastaavan leirinjohtajan (saks. Lagerf\xc3\xbchrer) alaisuuteen. Ty\xc3\xb6l\xc3\xa4iset jaettiin yleens\xc3\xa4 25\xe2\x80\x9330 hengen ryhmiin ryhm\xc3\xa4njohtajan (saks. Gruppenf\xc3\xbchrer) johdolla, Bauleitung-komppanioihin ja OT-pataljooniin._NEWLINE_Organisation Todtin henkil\xc3\xb6kunta oli Saksan sotilaslain alaista. He eiv\xc3\xa4t osallistuneet kuitenkaan taisteluihin, eik\xc3\xa4 heille annettu taistelukoulutusta. Saksalaisilla Organisation Todtin ty\xc3\xb6ntekij\xc3\xb6ill\xc3\xa4 oli j\xc3\xa4rjest\xc3\xb6n tunnuksilla varustettu asepuku, jota ei jaettu muille ty\xc3\xb6l\xc3\xa4isille._NEWLINE_Toimitsijoiden virka-arvot olivat ep\xc3\xa4yhten\xc3\xa4iset: osa noudatti Wehrmachtin sotilasarvoja ja osa vastasi SS:n nimikkeit\xc3\xa4 kapteeni (saks. Hauptssturmf\xc3\xbchrer) tai majuri (saks. Sturmbannf\xc3\xbchrer). Lis\xc3\xa4ksi oli j\xc3\xa4rjest\xc3\xb6n omia virkanimikkeit\xc3\xa4 kuten OT-mies (saks. OT-Mann), kantaty\xc3\xb6l\xc3\xa4inen (saks. Stammarbeiter), ty\xc3\xb6njohtaja (saks. Vorarbeiter), mestari (saks. Meister), rintamanjohtaja (saks. Frontf\xc3\xbchrer), yliv\xc3\xa4\xc3\xa4peli (saks. Haupttruppf\xc3\xbchrer), rakennusjohtaja (saks. Bauleiter) ja yksik\xc3\xb6njohtaja (saks. Einsatzleiter).\n_START_SECTION_\nToiminta Saksan ulkopuolella\n_START_PARAGRAPH_\nOrganisation Todt toimi my\xc3\xb6s muissa maissa. N\xc3\xa4ihin perustettiin omat paikalliset j\xc3\xa4rjest\xc3\xb6ns\xc3\xa4, kuten Einsatzgruppe Russland Nord, jonka toiminta-alue oli Latvia, Liettua ja Viro. Suomessa palveli Todtin ty\xc3\xb6joukko Einsatzt Finnland, joka kuului Skandinavian (Norjan) organisaation ty\xc3\xb6yhtym\xc3\xa4n Einsatzgruppe Wikingin alaisuuteen.\n_START_SECTION_\nToiminta Suomessa\n_START_PARAGRAPH_\nEinsatz Finnland perustettiin vuonna 1941. Joukko oli itsen\xc3\xa4inen, liikkuva rakennusvirasto, jonka miesvahvuus oli noin 7\xc2\xa0000 miest\xc3\xa4, 17 eri kansallisuutta. Lis\xc3\xa4ksi k\xc3\xa4ytettiin yleisesti vankity\xc3\xb6voimaa. Suurimpia ty\xc3\xb6kohteita olivat J\xc3\xa4niskosken voimalaitoksen ter\xc3\xa4sbetonisen pommisuojakuvun rakentaminen, Hyrynsalmen\xe2\x80\x93Kuusamon kentt\xc3\xa4rata, Kolosjoen kaivoksen maanalaisen kakkossulattamon rakennusty\xc3\xb6t, sek\xc3\xa4 lukuisat sillanrakennuskohteet ja tienrakennusty\xc3\xb6t Pohjois-Suomessa. Turvatakseen Petsamon nikkelin saannin ja Pohjois-Norjan p\xc3\xa4\xc3\xa4valtatien puolustuksen Todt teki mittavia linnoitust\xc3\xb6it\xc3\xa4 Lapissa ja rakensi esimerkiksi vahvat Sturmbock- ja Schutzwall-p\xc3\xa4\xc3\xa4puolustusasemat, sek\xc3\xa4 Rovaniemen Ringwall-puolustusaseman etel\xc3\xa4st\xc3\xa4 suuntautuvaa hy\xc3\xb6kk\xc3\xa4yst\xc3\xa4 vastaan._NEWLINE_Einsatz Finnlandin esikunta, sairaala, p\xc3\xa4\xc3\xa4varasto, suutarin- ja r\xc3\xa4\xc3\xa4t\xc3\xa4linverstaat, autonkorjauspajat sek\xc3\xa4 huoltokeskus sijaitsivat Rovaniemell\xc3\xa4. Lis\xc3\xa4ksi yksik\xc3\xb6lle oli vuokrattu Rovaniemen Puusep\xc3\xa4ntehdas. Komentajana toimi yleisrintamanjohtaja (saks. Generalfrontf\xc3\xbchrer) ja ylirakennusneuvos (saks. Oberbaurath) August Michahelles (1903\xe2\x80\x931985). H\xc3\xa4n oli suunnitellut muun muassa rakennushankkeena eritt\xc3\xa4in vaativan Kehlsteinstra\xc3\x9fen, valtakunnankansleri Adolf Hitlerin Kotkanpes\xc3\xa4\xc3\xa4n johtavan noin 6,5 kilometri\xc3\xa4 pitk\xc3\xa4n vuoristotien Obersalzbergiss\xc3\xa4.  Vuosina 1939\xe2\x80\x931941 Michahelles oli toiminut Organisation Todtin rakennusjohtajana Pfalzissa, Brysseliss\xc3\xa4 ja Danzigissa, kunnes h\xc3\xa4net nimitettiin 16. lokakuuta 1941 Einsatz Finnlandin johtajaksi (saks. Einsatzleiter) Rovaniemelle._NEWLINE_Hein\xc3\xa4kuussa 1944 Michallesia seurasi 36-vuotias rakennusneuvos (saks. Baurath) diplomi-insin\xc3\xb6\xc3\xb6ri Fritz Autenrieth (s. 16. maaliskuuta 1908), h\xc3\xa4n oli aluksi virka-arvoltaan rintamanylijohtaja (Oberfrontf\xc3\xbchrer) mutta ylennettiin vuonna 1944 rintamanp\xc3\xa4\xc3\xa4johtajaksi (Hauptfrontf\xc3\xbchrer).'